LH ตั้งเป้ายอดขายปีนี้ 2.8 หมื่นลบ.โต 13.4% จาก 2.47 หมื่นลบ.ปีก่อน
LH ตั้งเป้ายอดขายปีนี้ 2.8 หมื่นลบ.โต 13.4% จาก 2.47 หมื่นลบ.ปีก่อน
20 ม.ค. 2559

นายอดิศร ธนนันท์นราพูล กรรมการผู้จัดการ บริษัท แลนด์ แอนด์ เฮาส์ จำกัด (มหาชน) หรือ LH เปิดเผยว่า บริษัทตั้งเป้ายอดขายรวมปี 59 อยู่ที่ 2.8 หมื่นล้านบาท เพิ่มขึ้น 13.4% จากปี 58 ที่ทำยอดขายได้ 2.47 หมื่นล้านบาท
นอกจากนี้บริษัทฯ วางแผนเปิดโครงการใหม่ 14 โครงการ มูลค่ารวม 2.35 หมื่นล้านบาท แบ่งเป็นโครงการในกรุงเทพฯและปริมณฑล 9 โครงการ และโครงการในต่างจังหวัด 5 โครงการ โดยแบ่งตามประเภทที่อยู่อาศัย ประกอบด้วยโครงการบ้านเดี่ยว 9 โครงการ โครงการทาวน์เฮ้าส์ 3 โครงการ คอนโดมิเนียม 5 โครงการ
สำหรับงบลงทุนปีนี้ตั้งงบไว้ทั้งสิ้น 1.4 หมื่นล้านบาท ประกอบด้วยงบสำหรับการซื้อที่ดิน 7 พันล้านบาท และงบลงทุนด้านพัฒนาหรือซื้ออสังหาริมทรัพย์ เพื่อขายให้เช่าอีก 7 พันล้านบาท โดยงบซื้อที่ดินจะเน้นในทำเลกรุงเทพฯ ปริมณฑล และต่างจังหวัดเพื่อรองรับการขยายตัวในอนาคต
โดยปี 58 บริษัทใช้งบลงทุนไป 7 พันล้านบาท แบ่งเป็นการซื้อที่ดินเพื่อพัฒนาเป็นโครงการที่อยู่อาศัยเพื่อขาย 4 พันล้านบาท และการลงทุนธุรกิจอสังหาฯ เพื่อให้เช่าอีก 3 พันล้านบาท โดยเป็นการลงทุนซื้ออพาร์ทเมนท์ในสหรัฐฯ 2.5 พันล้านบาท และการลงทุนภายในประเทศอีก 500 ล้านบาท
นายอดิศร กล่าวว่า บริษัทมีแผนการระดมทุนโดยการออกหุ้นกู้จำนวน 1.2 หมื่นล้านบาท โดยคาดว่าสิ้นปี 59 บริษัทฯ จะมีอัตราหนี้สินสุทธิต่อทุนระดับไม่เกิน 80% จากปี 58 อยู่ที่ 65%
 
 